《留别陈子思舅》
宋代·毕仲游

三载岂不长，回念如转烛。南行在今夕，何以图款曲。

朱轮走岐路，夫子驾牛犊。权门聚冠裳，夫子偃空谷。

甘贫分始定，乐道心乃足。自怪离别间，悽然悲满目。

欲为商声操，操变不可复。欲为秦声吟，吟短不可续。

杯行竟无语，慷慨绕空屋。别后两如何，祇应保饘粥。

作者简介：毕仲游，郑州管城（今河南郑州）人。宋宰相毕士安曾孙。初以父荫补宗正寺太庙斋郎，熙宁三年与兄毕仲衍同举进士。后又任集贤校理，权太常博士等。其历仕神宗、哲宗、徽宗三朝，为官机敏干练、清廉独慎，颇有吏才。但因受党争牵连，仕途不坦，坎坷一生。与司马光、苏轼等多有交游，工于诗文，其文章精丽、雄伟博辩，议论时政切中时弊。著有《西台集》五十卷，已佚，清四库馆臣据《永乐大典》辑为二十卷。